**5/2/2005**

**Nr 2/2005**

**Nr 2/2005**

**Norsk PEN på rundbordskonferanse om Tunisia i Geneve**Med støtte fra Fritt Ord og Kopinor var Norsk PEN medarrangør for en rundbordskonferanse om ytringsfrihet og opphavsrett i Tunisia i samarbeid med Den Internasjonale Forleggerforeningen (IPA).  Konferansen ble arrangert 31. mars under FNs menneske-rettighetskommisjons sesjon i Geneve.  Parallellt med dette holdt leder for Fengslede Forfatteres Komité, Elisabet Middelthon, et innlegg i kommisjonen på vegne av NGO-forum. En rapport fra konferansen ligger på våre hjemmesider og kan også bestilles fra kontoret.

**De norske fribyene for forfulgte forfattere – internasjonalt nettverk**På et møte i Stavanger i februar ble representanter for norske, europeiske og nordamerikanske fribyer og regionale nettverk enige om å forsøke å etablere et nytt, internasjonalt nettverk for fribyer.  Initiativet til møtet ble tatt av Stavanger, Norges første friby for forfulgte forfattere, etter at det tidligere nettverket INCA – International Network for Cities of Asylum – gikk konkurs og nedla virksomheten i fjor høst.   Blant de utenlandske byene som har vist interesse for å være med i det nye nettverket er blant annet Göteborg, Stockholm, Amsterdam, Frankfurt, Suresnes, Norwich, Liverpool, Edinburgh, Swansea, tre byer i Toscana, Las Vegas, Ithaca (New York), Pittsburg, Santa Fe, Iowa City,  i tillegg til at seks tyske fribyer gjerne vil samarbeide.

På møtet var det bred enighet om betydningen av et slikt nettverk for lettere å kunne utveksle ideer og informasjon, samt høste erfaringer fra kolleger i andre fribyer.  Møtet ba resentantene for Stavanger kommune om å undersøke muligheten for at nettverket kan ha base på kulturhuset Sølvberget i Stavanger og styret for Sølvberget Kulturhus har nå vedtatt å gå sterkt inn for å bygge opp et internasjonalt nettverkssenter på Sølvberget.  Norsk PEN har sagt seg villig til å samarbeide med Sølvberget for å undersøke muligheten for finansiering av prosjektet.

**De norske fribyene – nye gjesteforfattere**Tromsøs første fribyforfatter, Easterine Iralu fra Nagaland (India) ankom byen med sine to døtre før påske.  I Oslo står fribyplassen midlertidig ledig fordi den iransk-kurdiske lyrikeren Ayaz Khoshyawashan, som er invitert av norske myndigheter som ny fribyforfatter i Oslo, nektes utreise fra Tyrkia.  Samtidig har styret i Norsk PEN innstillt den forfulgte israelske skribenten og atomfysikeren Mordechai Vanunu til den ledige plassen som fribyforfatter i Kristiansand.  De lokale myndighetene i Kristiansand har uttalt: ”Vi er udelt positive til å motta Mordechai Vanunu fra Israel som vår kommende fribyforfatter".  Norsk PEN har nå søkt UdI om oppholdstillatelse og vi avventer en tilbakemelding før Vanunu kan inviteres til Norge og Kristiansand.

**Rapport fra Hviterussland**En delegasjon fra Norsk PEN besøkte Hviterussland i perioden 15.- 20. februar med støtte fra Utenriksdepartementet.  Forlegger Anders Heger, journalist og leder for Norsk Journalistlag Ann-Magrit Austenå, forfatter Anne Oterholm, professor i journalistikk Rune Ottosen og oversetter Alf Glad utgjorde delegasjonen som også ble fulgt av NRK-journalist Janne Kjellberg.  Delegasjonen møtte hviterussiske kolleger og deres organisasjoner.  Besøks-programmet var lagt opp av Hviterussisk PEN og BAJ – Belarusian Association of Journalists.  En omfattende rapport er tilgjengelig på Norsk PENs hjemmesider.  Rapporten kan også bestilles ved henvendelse til Norsk PENs kontor.

**To rettsaker i Tyrkia: en utsettelse, en frifinnelse**Norsk PEN og internasjonale ytringsfrihets- og menneskerettighetsorganisasjoner var til stede som opbservatører under rettsakene mot Ragip Zarakolu og Fikret Baskaya i Istanbul og Ankara 2. mars.  Baskaya ble frikjent mens Zarakolus sak er utsatt til 12. mai.   En rapport på engelsk skrevet av delegasjonsmedlem og nyinnvalgt styremedlem Eugene Schoulgin er tilgjengelig på våre hjemmesider og kan bestilles ved henvendelse til Norsk PENs kontor.

**Årsmøtet i Norsk PEN**Årsmøtet fant i år sted i Oslo 8. mars.  Etter at årsmøtet hadde vedtatt Norsk PENs årsmelding og regnskap, ble møtet enig om at Norsk PEN ikke skal innføre gradert medlemskontingent.  Møtet ba imidlertid styret åpne opp for permanent kontingentfritak etter skriftlig søknad.  Eugene Schoulgin ble valgt inn på den ene ledige plassen i styret.  Samtlige styremedlemmer som var på valg, inklusive leder Kjell Olaf Jensen, ble gjenvalgt.

**Årets PEN-kongress**Årets kongress, den 71. i rekken, finner sted i Bled, Slovenia fra 14. til 21. juni.  En delegasjon bestående av leder Kjell Olaf Jensen, nestleder Bente Christensen, samt komiteledere Elisabet Middelthon, Thorvald Steen, Ren Powell og Ole-Gunnar Solheim vil representere Norsk PEN.

**Nye medlemmer i Norsk PEN**Styret ønsker følgende nye medlemmer velkommen: Liv Hatland, Birgit Hatlehol, Tove Nilsen, Max Mikael Manus, Eirin Hagen, Berit Tuft og Inga Bostad.

Vi minner også om medlemsmøtet med den tunisiske journalisten, redaktøren og menneskerettighetsaktivisten Sihem Bensedrine, mandag 2. mai kl 18.00 i Aschehoug Forlags kantine, Sehesteds plass, Oslo.  Gratis adgang – ta med en venn eller gjerne to!